Նվազագույնը տարօրինակ է, որ մամուլով, գուցե հասարակության որոշ մասն էլ ներառյալ, դրած զարմանում են, որ ՀՀԿ-ն չի ցանկանում խորհրդարանն ինքնալուծարվի: Ինչու՞ պիտի ցանկանա: Իվերջո` ԱԺ-ն իշխանության միակ օղակն է, որտեղ ՀՀԿ-ն դեռ կարող է ինչ-որ ազդեցություն ունենալ որոշումների ընդունման վրա: Ի՞նչն է արտառոց, որ կուսակցությունը, կորցնելով իր բազմամյա դաշնակիցներին, որ այսօր կառավարության հետ են, կառչում է վերջին իշխանությունը ժամանակի մեջ ձգելու շանսից: Եվս մի քանի տարի` մինչև գործող խորհրդարանի ժամկետի ավարտը` 2022-ը: Ինչու՞ ոչ: Նույնքան տրամաբանական է, որ այսօր կառավարության հետ դաշնակցած ՀՅԴ ու ԲՀԿ խմբակցություններում էլ կլինեն ԱԺ ինքնալուծարմանը դեմ պատգամավորներ` դա ինքնապահպանության ֆիզիկական ու քաղաքական բնազդն է, որ նրանց հուշում է` հիմա պատգամավոր եք, հետո պատգամավոր լինելու հավանականությունը ոչ ոք չի կարող երաշխավորել: Որքան էլ անտրամաբանական է թվում ՀՀԿ-ի պահվածքը խորհրդարանում` քննադատել կառավարության ներկայացրած օրինագծերն ու կողմ քվեարկել, դա նույնպես տրամաբանական է` պահը կգա ու նրանք կասեն` ի՞նչ հիմքով պիտի խորհրդարանը լուծարվի, նիստերը գումարվում են, օրինագծերը քննարկվում ու ընդունվում են, մենք չենք խոչընդոտում կառավարության բնականոն գործունեությանը: Արտահերթ ընտրություննե՞ր եք ուզում, թող վարչապետը հրաժարական տա: